Budyšin (SN/mwe). 636. króć wotměja so wot 29. nowembra do 22. decembra Budyske Wjacławske wiki. Program a nowosće je město jako zarjadowar po chronice najstaršich hodownych wikow Němskeje wčera nowinarjam z prezentaciju programoweho zešiwka předstajiło. Zapisane su do njeho mjez druhim kulturne programy.
Tak móža so wopytowarjo wikow 30. nowembra na serbski podźěl wjeselić. W 15.30 hodź. wuhotuje chór Budyšin na Hłownym torhošću hodowny koncert. Za 16 hodź. je na samsnym městnje Wojerowske dźěćatko přizjewjene. Na serbsko-němske adwentne spěwanje na Hłownym torhošću přeprosy njedźelu, 8. decembra, wobydlerjow a hosći wot 15 do 16 hodź. serbske towarstwo Škit Budyšin. Woknješko adwentneho kalendra chce tam rumpodich 16. decembra w 15 hodź. z dźěćimi Budyskeje Serbskeje pěstowarnje „Jan Radyserb-Wjela“ wočinić. Serbski ludowy ansambl planuje we wobłuku Wjacławskich wikow předstajenje rejwaneje bajki za dźěći „Hodowne potajnstwo“.
pol_Latn szl_Latn